b'\n_START_ARTICLE_\nEkliptikken\n_START_PARAGRAPH_\nEkliptikken er den imagin\xc3\xa6re sirkelen p\xc3\xa5 himmelkulen som solen beveger seg over i l\xc3\xb8pet av ett \xc3\xa5r. Den ligger i baneplanet for jordbanen rundt solen. Siden jordaksen er skr\xc3\xa5stilt i forhold til ekliptikken, har solen i senit, sett fra ekvator en vandring fra loddrett over hodet ved jevnd\xc3\xb8gnene til mindre enn 23\xc2\xb026\xe2\x80\xb217,5\xe2\x80\xb3 nord eller syd. Solen blir da i senit over Krepsens vendekrets i nord ved sommersolverv og Stenbukkens vendekrets i syd ved v\xc3\xa5rt vintersolverv._NEWLINE_If\xc3\xb8lge TV-programmet Norsk attraksjon, som ble sendt p\xc3\xa5 NRK1 26. september 2009, l\xc3\xa5 polarsirklene sommeren 2009 p\xc3\xa5 bredde  66\xc2\xb033\xe2\x80\xb242,5\xe2\x80\xb3. Dermed l\xc3\xa5 vendekretsene p\xc3\xa5 bredde 23\xc2\xb026\xe2\x80\xb217,5\xe2\x80\xb3 og ekliptikkhelningen var 23\xc2\xb026\xe2\x80\xb217,5\xe2\x80\xb3 p\xc3\xa5 samme tid. Fordi jordaksens aksehelning n\xc3\xa5 langsomt reduseres med ca. 0,46\xe2\x80\xb3 pr. \xc3\xa5r, beveger vendekretsene seg for tiden mot ekvator med ca. 0,46\xe2\x80\xb3 (ca. 14,15\xc2\xa0m) pr. \xc3\xa5r._NEWLINE_Dyrekretsen befinner seg i et belte omkring ekliptikken. Solen, m\xc3\xa5nen og alle de planetene som kan ses med det blotte \xc3\xb8ye, befinner seg innenfor dyrekretsens grenser. Solens vandring gjennom dyrekretsen er en gammel kalenderinndeling som i dag brukes i astrologien til \xc3\xa5 lage horoskoper med.'